Forward startet med 7-mannsbandy i 1921 og spilte seg raskt opp fra C- til A-klassen i Oslo-serien. I 1928, da man for siste gang avholdt norgesmesterskap med sju spillere, ble Forward norgesmester. Klubben stilte også lag i den nye 11-mannsbandyen og tok Oslomesterskapet i 1929 og 1930. Interessen for bandy ble mindre etter hvert som de gamle støttespillerne falt fra. Sin siste opptreden i bandyens øverste divisjon hadde Forward i 1935, mens i 1938 trakk klubben laget sitt fra serien.